Etiopian ortodoksinen kirkko

**Etiopian ortodoksinen kirkko** eli **Etiopian ortodoksinen tewahedo-kirkko** (, *Yäityop'ya ortodoks täwahedo bétäkrestyan*) on Etiopian valtakirkko. Se kuuluu orientaaliortodoksisiin kirkkoihin, jotka erosivat tai erotettiin vuoden 451 Khalkedonin kirkolliskokouksen yhteydessä muista kirkoista (jotka sittemmin jakaantuivat katoliseen ja ortodoksisiin kirkkoihin). 

Kirkkoon kuuluu arviolta noin 40 miljoonaa henkilöä. Se on siten nykyisistä orientaaliortodoksisista kirkoista suurin. Etiopian väestöstä noin 40 % kuuluu ortodoksiseen kirkkoon ja jäsenistö keskittyy erityisesti maan pohjoisosiin. Etiopialaisen diasporan mukana kirkko on levittäytynyt myös Australiaan, Eurooppaan ja Yhdysvaltoihin. Suomessa jäseniä on hieman reilu tuhat ja he tekevät läheistä yhteistyötä Suomen ortodoksisen kirkon kanssa. Suomessa toimii myös Etiopian Ortodoks Tewahedo -niminen uskonnollinen yhdyskunta, jolla oli 175 jäsentä vuonna 2022.

## Historia
Ortodoksisuus on ollut valtionsukonto nykyisen Etiopian alueella jo 300-luvulta lähtien. Legendan mukaan kuningas Salomon ja Saban kuningattaren poika toi liitonarkin Etiopiaan.

Martti Luther tapasi elämänsä aikana etiopialaisen diakonin, jonka kanssa he olivat monista asioista samaa mieltä. Lutherilla oli hyvä mielipide Etiopian kirkosta.

Etiopian ortodoksinen kirkko oli Aleksandrian koptilais-ortodoksisen kirkon alainen 1900-luvulle asti, ja sen piispat olivat säännönmukaisesti egyptiläisiä. Vuonna 1951 kirkon metropoliitaksi tuli ensimmäisen kerran etiopialainen. Vuonna 1959 hänen asemansa vahvistettiin patriarkkana, ja kirkosta tuli autokefaalinen.

Ortodoksisella kirkolla oli valtionkirkon asema Etiopian keisarikunnassa. Kirkko oli tuolloin monarkian vankka tukija erityisesti Haile Selassien kaudella. 1900-luvulle asti kirkko oli myös käytännössä yhteisöjensä ainoa virallisia kouluja ylläpitävä instituutio. Kirkon valta päättyi marxilaisen Dergin valtaannousuun ja pian sen jälkeen kirkko erotettiin valtiosta ja suurin osa kirkon maista takavarikoitiin. Myöhemmin Derg vainosi ortodokseja ja muitakin uskontoja.

Kun Eritrea itsenäistyi Etiopiasta vuonna 1993, paikallinen ortodoksinen kirkko sai myös autokefalian Etiopian ortodoksisesta kirkosta. 

## Oppi ja piirteitä

Etiopian ortodoksinen kirkko lukee Eritrean ortodoksisen kirkon kanssa Raamatun kaanoniinsa myös Riemuvuosien kirjan ja Henokin kirjan, jotka eivät kuulu muiden kirkkokuntien hyväksymään kaanoniin. Vanhalla testamentilla ja liitonarkilla on kirkolle poikkeuksellinen painoarvo. Ympärileikkaus, paasto ja sapatin noudattaminen lauantaina sunnuntain lisäksi kuuluvat myös kirkon tapoihin. Kirkon papisto ei yleensä ole opiskellut, mutta luostarilaitos on huomattava. Juutalaisperäisten piirteiden painottaminen selittyy sillä, että kristittyjen lisäksi myös juutalaisilla on pitkä historia Etiopiassa.

Etiopian ortodoksinen kirkko noudattaa juliaanista kalenteria.

Kirkon liturgia ja pyhät kirjoitukset ovat perinteisesti ge’ez-kielisiä, vaikka niiden rinnalla käytetään myös kansankielisiä virsiä. Merkittäviä juhlapyhiä ovat muun muassa joulu, pääsiäinen, Jeesuksen kastejuhla ja todellisen ristin juhla. Kirkkoon mentäessä otetaan kengät pois tai ne voidaan vaihtaa erillisiin kirkkokenkiin. Jumalanpalveluksiin osallustuvat pukeutuvat yleensä valkoiseen.

## Hallinto ja organisaatio
Papisto jakautuu kahteen eri ryhmään: oppineeseen papistoon, joka toimittaa sakramentteja ja maallikkopapisto, joka toimii lähtökohtaisesti opetustehtävissä. Pappeja avustavat diakonit.

Kirkon korkein päättävä elin on pyhä synodi, joka kokoontuu kahdesti vuodessa. Synodin puheenjohtajana toimii patriarkka. Kirkkoa on johtanut vuodesta 2013 Etiopian patriarkka Abune Mathias.

## Galleria

Tiedosto:Ethiopian Religious.jpg|Etiopian ortodoksisen tewahedo-kirkon pappi.
Tiedosto:Ark of the Covenant church in Axum Ethiopia.jpg|Siionin neitsyt Marian kirkon kappeli Etiopian Aksumissa on Etiopan ortodoksien tärkein kirkko. Liitonarkkia uskotaan säilytettävän täällä.
Tiedosto:Icon - FrontLeft - Small.jpg|Etiopialainen Pyhän Yrjön ikoni.


## Lähteet

## Aiheesta muualla

* Ethiopian Orthodox Tewahedo Church. 
* Etiopian ortodoksinen kirkko. Ortodoksi.net.